Document ID: 32014D0825

VYKONÁVACIE ROZHODNUTIE KOMISIE
z 20. novembra 2014,
ktorým sa stanovuje organizačná štruktúra a spôsob práce Európskej siete pre rozvoj vidieka a siete európske partnerstvo v oblasti inovácií a ktorým sa zrušuje rozhodnutie 2008/168/ES
(2014/825/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (1), a najmä na jeho článok 52 ods. 4 a článok 53 ods. 4,
keďže:
(1)
Európska sieť pre rozvoj vidieka bola zriadená v súlade s článkom 52 ods. 1 nariadenia (EÚ) č. 1305/2013 s cieľom prepojiť národné siete, organizácie a správne orgány činné v oblasti rozvoja vidieka na úrovni Únie.
(2)
Európske partnerstvo v oblasti inovácií (ďalej len „EIP“) bolo zriadené v súlade s článkom 53 ods. 1 nariadenia (EÚ) č. 1305/2013 s cieľom podporiť EIP zamerané na poľnohospodársku produktivitu a udržateľnosť uvedené v článku 55 uvedeného nariadenia a umožniť vytváranie sietí operačných skupín, poradenských služieb a výskumníkov.
(3)
Preto je potrebné prijať pravidlá, ktorými sa stanoví organizačná štruktúra a spôsob práce Európskej siete pre rozvoj vidieka a siete EIP.
(4)
S ohľadom na dosiahnutie cieľov, ktorými je vytváranie vidieckych sietí na európskej úrovni podľa článku 52 ods. 2 a článku 53 ods. 2 nariadenia (EÚ) č. 1305/2013, a na vykonávanie úloh Európskej siete pre rozvoj vidieka, resp. siete EIP stanovených v článku 52 ods. 3 a článku 53 ods. 3 toho istého nariadenia je potrebné v súlade s bielou knihou Komisie s názvom „Európska správa“ (2), ako aj oznámením predsedu Komisii s názvom „Rámec pre expertné skupiny Komisie: horizontálne pravidlá a verejný register“ (3) (ďalej len „Rámec pre expertné skupiny Komisie“) ustanoviť zhromaždenie vidieckych sietí a vymedziť jeho úlohy a štruktúru.
(5)
Zhromaždenie by malo predovšetkým podporovať výmenu a vytváranie sietí medzi verejnými a súkromnými subjektmi, ktoré sú aktívne v rozvoji vidieka a inováciách v oblasti poľnohospodárskej produktivity a udržateľnosti. Malo by zabezpečiť koordináciu medzi Európskou sieťou pre rozvoj vidieka a sieťou EIP, poskytnúť strategický rámec pre ich činnosť vrátane tematickej práce a zabezpečiť riadne monitorovanie a posudzovanie tejto činnosti. Okrem toho by malo navrhovať členov riadiacej skupiny.
(6)
V zhromaždení by mali byť zastúpené národné vidiecke siete, riadiace orgány, platobné agentúry, organizácie, ktoré sú aktívne v rozvoji vidieka na úrovni Únie, miestne akčné skupiny LEADER, poskytovatelia poľnohospodárskych poradenských služieb aktívni v službách na podporu inovácií, ktorí sú v spojení s operačnými skupinami, a výskumné ústavy aktívne v oblasti inovačných činností, ktoré sú v spojení s operačnými skupinami.
(7)
V záujme zabezpečenia otvoreného, transparentného a vyváženého zastúpenia by mali byť členmi zhromaždenia, v prípade ktorých ide o organizácie aktívne v rozvoji vidieka na úrovni Únie, organizácie vymenované v rámci skupiny pre občiansky dialóg o rozvoji vidieka v súlade s rozhodnutím Komisie 2013/767/EÚ (4) (ďalej len „skupina pre občiansky dialóg o rozvoji vidieka“).
(8)
S ohľadom na zabezpečenie účinnej a efektívnej organizácie činnosti Európskej siete pre rozvoj vidieka a siete EIP v súlade so stanoviskami zhromaždenia je potrebné zriadiť riadiacu skupinu vidieckych sietí a stanoviť jej úlohy a jej štruktúru.
(9)
Riadiaca skupina by mala predovšetkým pripravovať, vykonávať a ďalej sledovať činnosti Európskej siete pre rozvoj vidieka a siete EIP. Mala by koordinovať tematickú prácu sietí a zabezpečiť koordináciu práce zhromaždenia s prácou ostatných expertných skupín a výborov, ktoré boli zriadené v rámci rozvoja vidieka a európskych štrukturálnych a investičných fondov.
(10)
Riadiaca skupina by mala byť zložená z riadiacich orgánov a/alebo národných vidieckych sietí, celoeurópskych organizácií, ktoré sú aktívne v rozvoji vidieka, vnútroštátnych orgánov zodpovedných za hodnotenie programov rozvoja vidieka, poskytovateľov poľnohospodárskych poradenských služieb a/alebo poľnohospodárskych výskumných ústavov.
(11)
V záujme zachovania otvorenej a pravidelnej výmeny medzi Európskou sieťou pre rozvoj vidieka, sieťou EIP a skupinou pre občiansky dialóg o rozvoji vidieka by mali mať predseda a podpredsedovia skupiny pre občiansky dialóg možnosť zúčastňovať sa na zasadnutiach riadiacej skupiny ako pozorovatelia.
(12)
Mali by sa stanoviť pravidlá zverejňovania informácií členmi zhromaždenia a riadiacej skupiny.
(13)
Osobné údaje by sa mali spracúvať v súlade s nariadením Európskeho parlamentu a Rady (EÚ) č. 45/2001 (5).
(14)
V rozhodnutí Komisie 2008/168/ES (6) sa stanovuje organizačná štruktúra Európskej siete pre rozvoj vidieka na obdobie rokov 2007 - 2013. Uvedené rozhodnutie by sa preto malo zrušiť.
(15)
Opatrenia stanovené v tomto rozhodnutí sú v súlade so stanoviskom Výboru pre rozvoj vidieka,
PRIJALA TOTO ROZHODNUTIE:
KAPITOLA I
PREDMET ÚPRAVY
Článok 1
Predmet úpravy
Týmto rozhodnutím sa stanovuje organizačná štruktúra a spôsob práce Európskej siete pre rozvoj vidieka a siete európske partnerstvo v oblasti inovácií zameranej na poľnohospodársku produktivitu a udržateľnosť (ďalej len „sieť EIP“), a to ustanovením zhromaždenia a riadiacej skupiny, stanovením ich zloženia a ich úloh a vymedzením pravidiel ich spôsobu práce.
KAPITOLA II
ZHROMAŽDENIE VIDIECKYCH SIETÍ
Článok 2
Zhromaždenie vidieckych sietí
Týmto sa ustanovuje zhromaždenie Európskej siete pre rozvoj vidieka a siete EIP (ďalej len „zhromaždenie“).
Článok 3
Úlohy zhromaždenia
Úlohou zhromaždenia je najmä:
a)
podporovať výmenu a nadväzovanie kontaktov medzi verejnými a súkromnými subjektmi, ktoré sú aktívne v rozvoji vidieka a inováciách v oblasti poľnohospodárskej produktivity a udržateľnosti;
b)
zabezpečiť koordináciu medzi Európskou sieťou pre rozvoj vidieka a sieťou EIP;
c)
poskytovať strategický rámec pre činnosti Európskej siete pre rozvoj vidieka a siete EIP vrátane tematickej práce;
d)
zabezpečiť riadne monitorovanie a hodnotenie činností Európskej siete pre rozvoj vidieka a siete EIP s ohľadom na ciele stanovené v článku 52 ods. 2 a článku 53 ods. 2 nariadenia (EÚ) č. 1305/2013 a na úlohy uvedené v článku 52 ods. 3 a článku 53 ods. 3 toho istého nariadenia;
e)
navrhovať generálnemu riaditeľovi pre poľnohospodárstvo a rozvoj vidieka (ďalej len „generálny riaditeľ“) členov riadiacej skupiny.
Článok 4
Členovia zhromaždenia
1. Skupina je zložená z týchto členov:
a)
národné vidiecke siete uvedené v článku 54 nariadenia (EÚ) č. 1305/2013 (jeden člen za každý členský štát);
b)
riadiace orgány uvedené v článku 66 nariadenia (EÚ) č. 1305/2013 (jeden člen za každý členský štát);
c)
platobné agentúry uvedené v článku 7 nariadenia Európskeho parlamentu a Rady (EÚ) č. 1306/2013 (7) (jeden člen za každý členský štát);
d)
celoeurópske mimovládne organizácie zaregistrované v spoločnom európskom registri transparentnosti, ktoré boli vymenované za členov skupiny pre občiansky dialóg o rozvoji vidieka podľa rozhodnutia 2013/767/EÚ (ďalej len „skupina pre občiansky dialóg o rozvoji vidieka“) a ktoré vyjadrili záujem o účasť na zhromaždení (maximálne 29 členov);
e)
celoeurópske organizácie zastupujúce regionálne a/alebo miestne orgány aktívne v rozvoji vidieka vrátane prepojenia medzi vidieckymi a mestskými oblasťami (maximálne 3 členovia);
f)
miestne akčné skupiny LEADER uvedené v článku 42 nariadenia (EÚ) č. 1305/2013 (jeden člen za každý členský štát);
g)
poskytovatelia poľnohospodárskych poradenských služieb aktívni v službách na podporu inovácií, ktorí sú v spojení s operačnými skupinami (jeden člen za každý členský štát);
h)
poľnohospodárske výskumné ústavy aktívne v činnostiach na podporu inovácií, ktoré sú v spojení s operačnými skupinami (jeden člen za každý členský štát).
2. Členov uvedených v odseku 1 písm. a), b), c), f), g) a h) vymenúva príslušný členský štát.
Členov uvedených v odseku 1 písm. e) vymenúva generálny riaditeľ na základe výzvy na podanie prihlášok.
3. Orgány členských štátov vymenujú pre každú z kategórií uvedených v odseku 1 písm. a), b), c), f), g) a h) stálych zástupcov.
Organizácie uvedené v odseku 1 písm. d) a e) vymenujú svojich stálych zástupcov.
4. Členovia zhromaždenia sa uverejňujú v registri expertných skupín Komisie a ďalších podobných subjektov (ďalej len „register“) a na webových lokalitách Európskej siete pre rozvoj vidieka a siete EIP.
5. Osobné údaje členov sa zbierajú, spracúvajú a uverejňujú v súlade s nariadením (ES) č. 45/2001.
Článok 5
Spôsob práce zhromaždenia
1. Zhromaždeniu predsedá zástupca Komisie. Predseda zvoláva zasadnutie minimálne raz do roka.
2. Zhromaždenie môže po dohode s Komisiou vytvoriť podskupiny zamerané na špecifické témy týkajúce sa cieľov a úloh Európskej siete pre rozvoj vidieka a siete EIP vrátane stálych podskupín pre:
a)
inovácie v oblasti poľnohospodárskej produktivity a udržateľnosti;
b)
LEADER a rozvoj riadený miestnym spoločenstvom a
c)
hodnotenie programov rozvoja vidieka.
Podskupiny vykonávajú tematickú prácu na základe mandátu vymedzeného zhromaždením.
Dočasné podskupiny sa hneď po vykonaní mandátu rozpustia.
3. Zástupca Komisie môže prizvať expertov a pozorovateľov mimo zhromaždenia so špecifickými kompetenciami v záležitosti, ktorá je na programe, aby sa podľa potreby zúčastnili na práci zhromaždenia alebo podskupín.
4. Členovia zhromaždenia, ako aj prizvaní experti a pozorovatelia dodržiavajú povinnosť zachovávať služobné tajomstvo stanovenú v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ stanovené v prílohe k rozhodnutiu Komisie 2001/844/ES, ESUO, Euratom (8). Ak členovia tieto povinnosti nedodržia, Komisia prijme všetky náležité opatrenia.
5. Zasadnutia zhromaždenia a jeho podskupín sa konajú v priestoroch Komisie, ak predseda nerozhodne inak. Komisia zabezpečuje sekretárske služby. Úradníci Komisie, ktorí sa o rokovania zaujímajú, sa môžu zúčastniť na zasadnutiach zhromaždenia a jeho podskupín.
6. Zhromaždenie prijme svoj rokovací poriadok na základe štandardného rokovacieho poriadku pre expertné skupiny prijatého Komisiou.
7. Komisia uverejňuje všetky náležité dokumenty o činnostiach zhromaždenia (ako napríklad programy zasadnutí, zápisnice a príspevky zúčastnených) buď ich začlenením do registra, alebo prostredníctvom odkazu z registra na príslušnú webovú lokalitu.
8. Práca zhromaždenia sa koordinuje s prácou iných expertných skupín a výborov vytvorených v rámci občianskeho dialógu o rozvoji vidieka, ako aj v kontexte nariadenia Európskeho parlamentu a Rady (EÚ) č. 1303/2013 (9) a nariadení pre jednotlivé fondy v zmysle toho istého nariadenia.
Článok 6
Refundácia výdavkov
1. Členovia zhromaždenia nedostávajú za poskytovanie svojich služieb honorár.
2. Cestovné výdavky a výdavky za pobyt, ktoré vznikli členom zhromaždenia v súvislosti s ich účasťou na zasadnutiach zhromaždenia a podskupín, uhrádza Komisia v súlade s ustanoveniami platnými v rámci Komisie.
3. Refundácia za výdavky uvedené v ods. 2 sa poskytuje do výšky dostupných finančných prostriedkov, ktoré sa prideľujú v rámci ročného postupu prideľovania finančných prostriedkov.
KAPITOLA III
RIADIACA SKUPINA VIDIECKYCH SIETÍ
Článok 7
Riadiaca skupina vidieckych sietí
Týmto sa ustanovuje riadiaca skupina Európskej siete pre rozvoj vidieka a siete EIP (ďalej len „riadiaca skupina“).
Článok 8
Úlohy riadiacej skupiny
Medzi úlohy riadiacej skupiny patrí najmä:
a)
pripravovať, vykonávať a ďalej sledovať činnosti Európskej siete pre rozvoj vidieka a siete EIP v súlade so strategickým rámcom, ktorý stanovuje zhromaždenie;
b)
koordinovať tematickú prácu v súlade s rámcom, ktorý stanovuje zhromaždenie, a ďalej sledovať jej vykonávanie;
c)
priebežne posudzovať účinnosť a efektívnosť činností Európskej siete pre rozvoj vidieka a siete EIP;
d)
zabezpečiť koordináciu práce zhromaždenia s prácou ostatných expertných skupín a výborov vytvorených v rámci občianskeho dialógu o rozvoji vidieka, ako aj v kontexte nariadenia (EÚ) č. 1303/2013 a nariadení pre jednotlivé fondy v zmysle tohto istého nariadenia;
e)
podávať zhromaždeniu správy o svojich činnostiach.
Článok 9
Členovia riadiacej skupiny
1. Riadiaca skupina je zložená z týchto členov zhromaždenia:
a)
riadiace orgány a/alebo národné vidiecke siete (jeden člen za každý členský štát);
b)
európske organizácie uvedené v článku 4 ods. 1 písm. d) a e) (maximálne 12 členov);
c)
vnútroštátne orgány zodpovedné za hodnotenie programov rozvoja vidieka (maximálne 4 členovia);
d)
poskytovatelia poľnohospodárskych poradenských služieb a/alebo poľnohospodárske výskumné ústavy uvedené v článku 4 ods. 1 písm. g) a h) (maximálne 4 členovia).
2. Členov riadiacej skupiny vymenúva generálny riaditeľ na návrh zhromaždenia so zohľadnením geografickej a tematickej rozmanitosti členov Európskej siete pre rozvoj vidieka a siete EIP a na základe dobrovoľného záväzku navrhovaných členov.
Zhromaždenie môže v každej z kategórií uvedených v odseku 1 navrhnúť rotáciu členov riadiacej skupiny.
3. Na návrh zhromaždenia môže generálny riaditeľ nahradiť člena riadiacej skupiny, ak tento člen:
a)
odstúpi z riadiacej skupiny;
b)
nevymenúva pravidelne zástupcov na zasadnutia riadiacej skupiny;
c)
už nedokáže účinne prispievať k plneniu úloh riadiacej skupiny;
d)
nespĺňa požiadavky týkajúce sa nezverejňovania informácií chránených služobným tajomstvom podľa článku 339 Zmluvy o fungovaní EÚ.
4. Predseda a podpredsedovia skupiny pre občiansky dialóg o rozvoji vidieka sa môžu zúčastňovať na zasadnutiach riadiacej skupiny ako pozorovatelia.
Článok 10
Spôsob práce riadiacej skupiny a výdavky na jej zasadnutia
Na spôsob práce riadiacej skupiny a výdavky na jej zasadnutia sa mutatis mutandis uplatňujú články 5 a 6.
KAPITOLA IV
ZÁVEREČNÉ USTANOVENIA
Článok 11
Zrušenie
Rozhodnutie 2008/168/ES sa zrušuje.
Článok 12
Nadobudnutie účinnosti
Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
V Bruseli 20. novembra 2014

Labels: 19
5
10
7
6
15